La Bibia piemontèisa/Testament Neuv/Roman/Roman 6


Litra dl'Apòstol Pàul ai cristian ëd Roma

6

La vita neuva an Crist 
Còsa dirom-ne, donca? Starom-ne 'nt ël pecà përchè la grassia a peuda fosoné? Ëd gnun-a manera! Noi ch’i soma mòrt al pecà, coma podrio-ne 'ncora vive 'nt ël pecà? Seve nen che tuti nojàutri ch’i soma stàit batesà an Gesù Crist, i soma stàit fongà 'nt soa mòrt? An efet, pr’ ël batèsim i soma stàit sotrà con chiel e i l’oma pijà part a soa mòrt, përchè coma Crist, për l’assion ëd la glòria dël Pare, a l’é arsussità dai mòrt, ëdcò nojàutri i l’abio da vive na vita neuva.

Sicoma ch’ i soma stàit unì a chiel an pijand part a soa mòrt, ant l’istessa manera i pijeroma part a soa arsurression. I savoma che l’òm vej, visadì nòstra veja natura, a l’é stàit butà an cros con ël Crist përchè an nòstra vita 'l pecà a përdèissa soa fòrsa. I l’oma pì nen da serve ‘l pecà coma dë s-ciav. Col ch’a l’é mòrt a l’é lìber dal pecà!

Ora, s’i soma mòrt ansem a Crist, i chërdoma ‘dcò che 'nt l’istessa manera i vivroma ansem a chiel. Ëd sòn i na soma sicur përchè Crist a l’é arsussità dai mòrt, e chiel a meuir pì nen, la mòrt a lo dòmina pì nen. Cand ch’a l’é mòrt, a l’é mòrt al pecà na vira për sèmper, ma ora ch’ a viv, chiel a viv për la glòria ‘d Nosgnor. Vojàutri ‘dcò për l’istess, fevene cont d’esse mòrt al pecà, ma viv për Nosgnor an Gesù Crist, ël Signor.

Ch’a regna donca pì nen ël pecà an vòst còrp mortal; sogeteve nen a j’anvìe ch’a l’ha për lòn ch’a l’é pecà. Fé che gnun-a part ëd vòst còrp a ven-a në strument dël mal al servissi dël pecà. A l’opòst, smonve a Nosgnor coma 'd gent ch’a l’é passà da la mòrt a la vita; fé che le part ëd vòst còrp a sio al servissi 'd Nosgnor coma djë strument për fé ‘l bin. Ël pecà a l’é pì nen vòst padron, përchè i vive pì nen sota la Lege, ma sota la grassia.

Dedicà al servissi ëd Nosgnor 
Podrio-ne dì, anlora, che an essend pì nen sota la Lege ma sota la grassia, i l’oma la licensa ‘d peché? An gnun-a manera! I seve pro bin che s’i sernoma 'd fé ubidiensa a cheidun, i dventoma ij sò s-ciav. Sogetesse al pecà, lolì a pòrta mach a la mòrt, ma sogetesse a Nosgnor a pòrta a vive 'd manera giusta. Vojàutri i j’ere dë s-ciav dël pecà, ma i l’eve fàit ubidiensa dal fond dël cheur a la dotrin-a che mi i l’hai mostrave. Rendomne grassie a Nosgnor! Parèj, lìber da la s-ciavensa al pecà, i seve passà al servissi dla giustissia 'd Nosgnor.

A l’é për motiv ëd la dëbolëssa 'd vòstra natura uman-a ch’i deuvro la figura dla s-ciavensa mach për giuteve a comprendlo mej. A j’era 'n temp che, coma dë s-ciav, i j’ere al servissi dl’impurità e dl’ingiustissia e i l’avìe na condòta vërgognosa. Nopà, adess i l’eve da smonve coma dë s-ciav al servissi dla giustissia 'd Nosgnor e d’avèj na condòta santa.

Damentre ch’i j’ere dë s-ciav dël pecà, i j’ere lìber da l’òbligh ëd fé lòn ch’a l’é giust. Che frut é-lo donca ch’i n’avìe, antlora, da le còse che adess av fan onta? Sensa dubi a j’ero ‘d ròbe ch’a vë mnavo a la mòrt. Ma adess ch’i seve liberà dal pecà e fàit sërvent ëd Nosgnor, ël frut ch’i n’eve a l’é na vita santa ch’a vë mnerà a la vita eterna. Përchè la paga ch’a dà 'l pecà a l’é la mòrt, ma 'l don che Dé an fà a l’é la vita eterna an Crist Gesù, nòst Signor.

Nòte 

Bibia
Testament Neuv
Litra ai Roman